‹‹ወጣቱም ሆነ ሌላው የህብረተሰብ ክፍል ለሰላም ዘብ በመቆም ጠንካራዋን ኢትዮጵያ  መገንባት ይጠበቅበታል›› – ኩራ ጃርሶ የቦረና አባ ገዳ
 አስቴር
ኤልያስ ቡሌ ሆራ፡- ወጣቱም ሆነ ሌላው የህብረተሰብ ክፍል ከአገሪቱ ሰላም ጋር በተያያዘ ቁርጠኛ ሆኖ በመሥራት ጠንካራዋን ኢትዮጵያ መገንባት እንደሚጠበቅበት የቦረና አባገዳ ኩራ ጃርሶ አስታወቁ። የገዳ ስርዓትን ይበልጥ ለማጠናከር ያስችል ዘንድ የገዳ ፍርድ ቤት ሊኖር እንደሚገባም አመለከቱ።በቡሌ ሆራ ዩኒቨርሲቲ ሰሞኑን የገዳ ሥርዓት በተባበሩት መንግሥታት የትምህርት፣ ሳይንስና ባህል ተቋም (ዩኔስኮ) ግዙፍነት በሌላቸው ባህላዊ ቅርሶች ወካይ መዝገብ መስፈሩን ተከትሎ 4ኛ ዓመቱ በፓናል ውይይት በታወሰበት ወቅት ያገኘናቸው አባገዳ ኩራ ጃርሶ በተለይ ለአዲስ ዘመን እንደተናገሩት፤ የአገሪቱን ሰላም ለማስጠበቅ የአንድ ወገን ጥረት ብቻ በቂ ባለመሆኑ ወጣቱም ሆነ ሌላው የህብረተሰብ ክፍል ለኢትዮጵያ ሰላም በርትቶ በመሥራት ጠንካራዋን ኢትዮጵያ መገንባት ይጠበቅበታል። ወጣቱ ትውልድም ሆነ ሌላው የህብረተሰብ አካል በወንዝና በክልል ሊከፋፈል እንደማይገባ ያመለከቱት አባ ገዳው ፣ኢትዮጵያን ማበልጸግ እንዲሁም ሰላሟም እንዲጠበቅ ማድረግ የሚቻለው በትብብርና በቀና መንፈስ መሥራት ሲቻል ነው ብለዋል። ለዚህ ደግሞ አንድነትን ማጠናከር ወሳኙ ጉዳይ ነው ያሉት አባ ገዳ ኩራ፣ ይህቺ አገር ብዙ ባህል ያላት እንደመሆኗ ባህሏን ማሳደግና ይህንንም ጠብቆ ከትውልድ ወደትውልድ ማስተላለፍ ብሎም ለዓለም ማስተዋወቅ ተገቢ ነው ብለዋል። ኢትዮጵያ ባሏት ባህሎች ውስጥ በርካታ ጠቃሚ እሴቶች መኖራቸውን እርስ በእርስ ለመከባበርም ሆነ የሚመጣውን ችግር በጋራ ለመመከት ፋይዳቸው ጉልህ መሆኑን ጠቅሰዋል።“አባ ገዳች ሰዎች ቢጣሉ ያስታርቃሉ። አንደኛው ሰፈር ከሌላው ሰፈር ጋር ቢቀያየም ቅያሜያውን እንዲያነሱ ይመክራሉ። የሚመጣ ትልቅ ችግር ቢኖርም ከላይ እስከ ታች ባለው መዋቅር በመገኘት ለችግሩ መፍትሔ ለማበጀት ተግተው እንደሚሠሩ ጠቁመዋል።የገዳ ስርዓት ምንም እንኳ በፊት ተረስቶ የነበረ ቢሆንም አሁን ግን በዓለም ደረጃ እንዲታወቅም ተደርጓልና በዚህም መንግሥትና የዘርፉ አካላት ሊመሰገኑ ይገባል። የህዝብ ባህል በአግባቡ ሲከበር ህዝብ ደግሞ የራሱን ብሎም የአገሪቱን ሰላም ይጠብቃል። ኢትዮጵያን ማበልጸግና ሰላሟም እንዲጠበቅ ለማድረግ ደግሞ ከሌላው ጊዜ በተሻለ ተግቶ መሥራት ያስፈልጋል ብለዋል። የገዳ ስርዓት በትምህርት ተቋማት መሰጠት መጀመሩ ይበል የሚያሰኝ መሆኑን ያመለከቱት አባ ገዳው፣ ለዚህም መንግሥት ምስጋና ሊቸረው እንደሚገባ ገልጸዋል። ይህ እንደተጠበቀ ሆኖ ልክ የሸሪያ ፍርድ ቤት እንዳለ ሁሉ የገዳ ፍርድ ቤት መከፈት እንደሚኖርበት አመልክተዋል። ከገዳ ስርዓት ብዙ ነገር መማር እንደሚቻል የተናገሩት አባ ገዳ፣ በተለይ ደግሞ መንግሥት ከገዳ ስርዓት መማር የሚችለው ሰላማዊ በሆነ መንገድ ስልጣን መቀባበል መቻልን ነው ሲሉ ገልጸዋል። ተሞክሮውን ይበልጥ ለማጎልበት የገዳ ፍርድ ቤት መከፈት መቻል ትልቅ ሚና እንደሚኖረውም አስረድተዋል። አንድ አባ ገዳ ከስምንት ዓመት የስልጣን ቆይታ በኋላ እንኳን ዓመታትና ወራት ቀርቶ ቀናትና ሰዓታት ሳያልፉ ነው ለቀጣዩ አባ ገዳ ስልጣን የሚያስረክቡት። በመንግሥት በኩል ሲታይ ቀደም ሲል ከ27 ዓመታት በላይ አንድ አካል ብቻ እንዲያስተዳድር መደረጉ አግባብነት የሌለው አካሄድ ነው ያሉት አባ ገዳ ኩራ፣ የመንግሥት የስልጣን ቆይታው የተመጠነ መሆን አለበት ብለዋል። በዚህም መንግሥት ከገዳ ስርዓት መማር አለበት የሚል እምነት አለኝ ሲሉም ተናግረዋል።